CELEX: 32018R1992
Language: et
Date: 2018-12-14 00:00:00
Title: Komisjoni rakendusmäärus (EL) 2018/1992, 14. detsember 2018, millega muudetakse rakendusmäärust (EL) nr 1191/2014 seoses määruse (EL) nr 517/2014 artiklis 19 osutatud andmete esitamisega Ühendkuningriigis ja 27 liikmesriigiga liidus turule lastud fluorosüsivesinike kohta

17.12.2018   
               
               
                  ET
               
               
                  Euroopa Liidu Teataja
               
               
                  L 320/25
               
            
         KOMISJONI RAKENDUSMÄÄRUS (EL) 2018/1992,
         14. detsember 2018,
         millega muudetakse rakendusmäärust (EL) nr 1191/2014 seoses määruse (EL) nr 517/2014 artiklis 19 osutatud andmete esitamisega Ühendkuningriigis ja 27 liikmesriigiga liidus turule lastud fluorosüsivesinike kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta, (1) eriti selle artikli 19 lõiget 7,
         ning arvestades järgmist:
         
                     (1)
                  
                  
                     Komisjoni rakendusmäärusega (EL) nr 1191/2014 (2) on määratud kindlaks määruse (EL) nr 517/2014 artiklis 19 osutatud aruande vorm ja esitusviis.
                  
               
                     (2)
                  
                  
                     Määruses (EL) nr 517/2014 on sätestatud tootjate ja importijate poolt liidu turule lastavate fluorosüsivesinike suhtes iga-aastase kvoodi kohaldamine, et saavutada nende ainete koguste järkjärguline vähendamine. Tootjatele ja importijatele ettenähtud kvootide arvutamisel lähtutakse kontrollväärtustest, mille komisjon määrab kindlaks fluorosüsivesinike aasta keskmise koguse põhjal, millest tootjad või importijad on teatanud määruse (EL) nr 517/2014 artikli 19 kohaselt alates 1. jaanuarist 2015 vastavalt kõnealuse määruse V lisale.
                  
               
                     (3)
                  
                  
                     Kuna Ühendkuningriik teatas 29. märtsil 2017, et kavatseb Euroopa Liidu lepingu artikli 50 kohaselt liidust lahkuda, lõpetatakse aluslepingute kohaldamine Ühendkuningriigi suhtes alates väljaastumislepingu jõustumise kuupäevast või, kui sellist lepingut ei sõlmita, kaks aastat pärast liidust lahkumise kavatsusest teatamist, kui Euroopa Ülemkogu kokkuleppel Ühendkuningriigiga ei otsusta kõnealust ajavahemikku pikendada. Sellest tulenevalt ja ilma et see mõjutaks väljaastumislepingu sätete kohaldamist, kohaldatakse määrust (EL) nr 517/2014 üksnes senikaua, kui Ühendkuningriik lakkab olemast liikmesriik.
                  
               
                     (4)
                  
                  
                     Pidades silmas Euroopa Liidu lepingu artikli 50 kohast Ühendkuningriigi teadet, on oluline tagada, et pärast Ühendkuningriigi väljaastumist oleks olemas täpsed andmed fluorosüsivesinike turule laskmise kohta liidus, et 2020. aastal oleks võimalik uuesti arvutada kontrollväärtused vastavalt määruse (EL) nr 517/2014 artikli 16 lõikele 3.
                  
               
                     (5)
                  
                  
                     Rakendusmääruse (EL) nr 1191/2014 lisa tuleks seetõttu muuta, et oleks võimalik eraldada Ühendkuningriigis ja 27 liikmesriigiga liidus turule lastud fluorosüsivesinike kogused.
                  
               
                     (6)
                  
                  
                     Ühendkuningriigis ja 27 liikmesriigiga liidus turule lastud fluorosüsivesinike kohta eraldi andmete esitamine on siiski vajalik vaid ajal, mil lõppeb liidu õiguse kohaldamine Ühendkuningriigi suhtes ja Ühendkuningriigi siseselt. Seetõttu on rakendusmääruse (EL) nr 1191/2014 muutmine vajalik üksnes 2018. kalendriaasta kohta esitatavate andmete osas ning kuni aastani ja kaasa arvatud aastal, mil Ühendkuningriik liidust lahkub ning mil liidu õiguse kohaldamine Ühendkuningriigi suhtes ja Ühendkuningriigi siseselt lõppeb.
                  
               
                     (7)
                  
                  
                     Selleks et andmete eraldi esitamise kohustust saaks kohaldada 2018. kalendriaasta andmete esitamise suhtes (mille tähtaeg on 31. märts 2019), peaks kohustuse muudatus jõustuma ja seda tuleks hakata kohaldama enne nimetatud kuupäeva. Kõigi järgmiste aastate andmete esitamise tähtaeg peaks olema 31. märts.
                  
               
                     (8)
                  
                  
                     Fluorosüsivesinike kogused, millest tuleb kooskõlas käesoleva rakendusakti lisaga teatada Ühendkuningriigis turule lastud kogustena, peaksid osutama Ühendkuningriigis esimest korda turule lastud kogustele.
                  
               
                     (9)
                  
                  
                     Käesoleva määrusega ette nähtud meetmed on kooskõlas määruse (EL) nr 517/2014 artikli 24 lõike 1 kohaselt asutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) nr 1191/2014 lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 150, 20.5.2014, lk 195.
         
            (2)  Komisjoni 30. oktoobri 2014. aasta rakendusmäärus (EL) nr 1191/2014, millega määratakse kindlaks fluoritud kasvuhoonegaase käsitleva Euroopa Parlamendi ja nõukogu määruse (EL) nr 517/2014 artiklis 19 osutatud aruande vorm ja esitusviis (ELT L 318, 5.11.2014, lk 5).
      
      
         
            LISA
            Rakendusmääruse (EL) nr 1191/2014 lisasse lisatakse jaotis 13a:
            
               „Jaotis 13a: täidavad gaaside tootjad ja importijad – määruse (EL) nr 517/2014 artikli 19 lõige 1 ning määruse (EL) nr 517/2014 VII lisa punkti 1 alapunktid a–d, punkti 2 alapunktid a, b ja d ning punkti 3 alapunktid a ja b.
               
               Kohaldatakse esmakordselt sellisest tegevusest aru andmisel, mis on läbi viidud 2018. aastal (esitatakse hiljemalt 31. märtsiks 2019), ning kuni aastani ja kaasa arvatud aastal, mil liidu õiguse kohaldamine Ühendkuningriigi suhtes ja Ühendkuningriigi siseselt lõppeb.
               Kogused märgitakse tonnides täpsusega kolm kohta pärast koma eraldi iga määruse (EL) nr 517/2014 I lisa 1. jaos loetletud gaasi kohta või segude kohta, mis sisaldavad vähemalt ühte neist gaasidest, või eelsegatud polüoolides sisalduva iga asjaomase gaasi või segu kohta.
               
                            
                        
                        
                           
                              AUTOMAATSELT ARVUTATAVAD KOGUSED
                           
                        
                        
                           MÄRKUSED
                        
                     
                           13aA
                        
                        
                           Turule lastud fluorosüsivesinike kogus, välja arvatud erandi alla kuuluvad kasutusotstarbed
                        
                        
                           13aA = 4M – jaotises 5 (5A–5F) esitatud, erandi alla kuuluvate kasutusotstarvete summa
                        
                      
                        
                           
                              ESITATAV TEAVE
                           
                        
                     
                           13aB
                        
                        
                           Sellest Ühendkuningriigis esmakordselt turule lastud kogus
                        
                        
                           Ühendkuningriigis turule lastud kogused, võtmata arvesse hiljem mahtkaubana liitu (v.a Ühendkuningriik) tarnitud koguseid
                           Arvesse tuleb võtta Ühendkuningriigi turule mahtkaubana tarnitud kogused, mis olid eelnevalt lastud liidu (v.a Ühendkuningriik) turule
                        
                      
                        
                           
                              AUTOMAATSELT ARVUTATAVAD KOGUSED
                           
                        
                     
                           13aC
                        
                        
                           Sellest liidu (v.a Ühendkuningriik) turule lastud kogus
                        
                        
                           13aC = 13aA – 13aB“